
  
    
      
    
  


  [image: ]


  



  



  



  



  Bevezető


  Az elmúlt évtizedben egy olyan pénzügyi forradalom bontakozott ki a szemünk előtt, amely alapjaiban formálta át azt, ahogyan a pénzhez, a befektetésekhez és a digitális gazdasághoz viszonyulunk. A Bitcoin 2009-es megjelenése óta a kriptovaluták világa folyamatosan fejlődik, egyre több embert vonzva be ebbe az izgalmas és útkereső területbe.


  Ez a könyv azok számára készült, akik ugyan hallottak már valamit a Bitcoinról, de még csak most ismerkednek a kriptovalutákkal, és szeretnék megérteni ennek az új pénzügyi rendszernek az alapjait. Az egyszerű, közérthető magyarázatok segítenek eligazodni a digitális pénzek működésében, a biztonságos tárolás módjaiban és a kriptovaluta tárolás és kereskedelem alapjaiban. Az olvasó válaszokat kaphat a leggyakrabban felmerülő olyan kérdésekre, mint például, hogy mi az a Bitcoin és hogyan működik, hogyan lehet vásárolni és tárolni kriptovalutát, mennyire biztonságos a használata és hogy valóban lehetséges-e vele pénzt keresni, vagy csak egy újabb pénzügyi lufi? Legyen szó befektetési lehetőségekről, blokklánc-technológiáról vagy a digitális pénz mindennapi használatáról, ez a könyv egy olyan térképként szolgál, amely segít eligazodni a kriptovaluták világában. Nem kell technológiai zseninek lenni ahhoz, hogy megértsük a működésüket, elég ha nyitottak vagyunk az újdonságokra és érdeklődünk a jövő pénzügyi lehetőségei iránt. Bízunk benne, hogy ez a könyv segíteni fog abban, hogy ön magabiztosabban mozogjon a kriptovaluták világában, és megalapozott döntéseket hozhasson ebben az izgalmas és gyorsan változó pénzügyi környezetben.


  Könyvünk elsődleges célja, hogy az érdeklődő laikusok megkaphassák a válaszokat a kérdéseikre, megismerjék a legalapvetőbb lehetőségeket és képesek legyenek maguk is kriptovalutát vásárolni, küldeni, eladni, azzal fizetni, illetve az ezekhez kapcsolódó alkalmazásokat kezelni. Nagyvonalakban megismerjék, hogy mi rejtőzik a varázsszavak mögött és mire számíthatnak, ha úgy döntenének, kriptóba fektetik megtakarításuk egy részét.


  Ez a könyv, nem arról szól, hogy hogyan gazdagodjunk meg a Bitcoin segítségével. Bár számos könyv és videó létezik arra vonatkozóan, hogy miként keressünk sok pénzt kriptóval, mi nem szeretnénk erre vonatkozóan biztos tanácsokat adni. Mégpedig azért nem, mert ahogyan sokat kereshetünk, pont ugyanúgy tudunk sokat is bukni. A tőzsde és a spekulációs ügyletek ugyanis nem modellezhetők, nem követnek szabályokat, mégha bizonyos szabályosságok észre is vehetők a tőzsdék viselkedésében. Nem hiszünk tehát abban, hogy létezne általános tanács arra vonatkozóan, hogy miként gazdagodjunk meg különféle könyvekben vagy YouTube videókban látottak alapján. Ha így lenne, akkor mindenki ezt tenné, és nem jönne ki a matek. Ahhoz ugyanis, hogy valaki sokat keressen rajta, másoknak kell ugyanennyit bukni. Az ilyen ajánlatok többnyire nem mások, mint piramisjátékok, vagy jutalékért történő beszervezések. Ráadásul ez a világ főként pszichológiára, emberi viselkedésmintákra épül, nem a racionális döntések eredménye. A könyvben elemezzük ugyan alapszinten a piaci mozgásokat, a tőzsdékre jellemző folyamatokat, de a döntést mindenkinek magának kell meghozni. A könyvben leírtakat tehát csak saját felelősségre szabad alkalmazni. Ha azonban valaki kitartó és nem hoz elhamarkodott döntéseket, nagy valószínűséggel jól járhat a kriptovalutákkal. A könyv tehát nem a kriptovalutákkal való tőzsdézésre koncentrál, sokkal inkább abban segít, hogy az olvasó értse a háttérben zajló folyamatokat, a technológiát és főként a miérteket. Tudja kezelni az ezekhez szükséges felületeket és lehetősége legyen a jövő pénzügyi rendszerébe még időben betekinteni.


  Természetesen az ismertetett alkalmazások és technológiák változhatnak, így a könyv a megírásakor aktuális állapotot tükrözik. Egy weboldal vagy egy alkalmazás viszont gyakran frissül, így lehet, hogy idővel ezen felületek változni fognak, egy funkció másutt lesz elérhető, egy menüpont neve megváltozik, stb. Ez sajnos a műszaki fejlődés velejárója. Viszont ha az alapokat megértjük, az elvekkel tisztában vagyunk, akkor ez nem fog problémát okozni. E könyv pedig ebben segít, hogy az is megértse a kriptovalutákkal kapcsolatos ismereteket, akinek ez a világ eddig idegen volt.


  1. Amit a kriptovalutákról tudni érdemes


  1.1. Mi egyáltalán a Bitcoin?


  Szaknyelven megfogalmazva a Bitcoin egy nyílt forráskódú, decentralizált digitális fizetőeszköz, kriptovaluta. Na de mit is jelent ez magyarul?


  Az, hogy mit jelent a fizetőeszköz, talán nem kell magyarázni, de talán annyit érdemes rögtön az elején megjegyeznünk, hogy a fizetőeszköz, kicsit többet jelent, mint a pénz. Így például az arany vagy a só is lehet fizetőeszköz, annak ellenére, hogy az nem pénz. A pénz tehát a fizetőeszköz egy részhalmaza, amely ellentétben például az arannyal önálló értéket többnyire nem képvisel, az értéket az adja, hogy közmegeggyezés útján maguk az emberek bíznak benne és fogadják el fizetőeszközként áruért cserébe. A mai pénzek értékét tehát nem más adja, mint az emberek bizalma. Bármi lehet tehát pénz, ami nem állítható elő tetszés szerint, és az emberek közmegegyezéssel értékkel ruházzák fel. Így akár a színes kavicsok, vagy a Bitcoin is.

  De a Bitcoin nem is létezik a valóságban!


  Igen, a Bitcoin egy olyan pénz, amely csak digitális formában, a számítógépeken tárolt adatok képében létezik. Majdnem ugyanúgy, mint a bankszámlánkon lévő forintjaink, melyek szintén csak adatok a bankok számítógépein. A számlapénz is pénz, holott az sem létezik a valóságban, mégis fizetünk vele például akkor, amikor a bankkártyánkat használjuk. A Bitcoin tehát digitális fizetőeszköz, ami sem papírpénz sem érme formájában nem létezik. Amiket esetleg látunk Bitcoin érméket, azok csupán szuvenírek, mintha a gyermekünk rajzolt volna egy szép sárga háromszáz forintost a szülei pálcikás képmásával.


  De menjünk tovább, mert itt jön a lényeg. Mit jelent az, hogy nyílt forráskodú és decentralizált? Az első adja magát, a konstrukciója nyilvános, bárki megtekintheti a kódját, senki sem birtokolja és irányítja, viszont bárki hozzájárulhat fejlődéséhez. De a lényeg, hogy decentralizált, és ez a legfontosabb az egészben. A Bitcoint nem egy állam vagy bank bocsátja ki, nincs egy központi hatalmi szerv, amely rendelkezik felette. Az új Bitcoinok kibocsátása korlátozott mértékben, előre definiált szisztéma alapján a hálózat közössége által történik, működéséhez pedig megosztott technológiát használ, központi hatalom vagy bankok nélkül. A tranzakciók kezelése és ellenőrzése nem egy bank számítógépében, hanem egy olyan nyilvános hálózaton valósul meg, amelyhez bárki csatlakozhat. S mivel a tranzakciók ellenőrzése és érvényesítése rengeteg, a világ különböző részein lévő számítógép együttes munkájának az eredménye, lehetőség sincs arra, hogy bárki mindebbe egyénileg beleavatkozzon. A könyvelést egy ún. blokklánc helyettesíti, amely ott van minden számítógépen és amely rögzíti az összes tranzakciót és biztosítja a hálózat egységét. Ez a blokklánc nyilvános és bárki számára elérhető. A tranzakciók így visszakereshetők és publikusak, ám ennek ellenére mégis anonimek, hiszen amíg nem derül ki, hogy egy adott azonosítóhoz személy szerint ki tartozik, addig tökéletes marad az anonimitás.


  A kriptovaluta elnevezés a kriptográfia és a valuta szavak összevonásából ered. A kriptográfia alkalmazásával fejlett matematikai eszközöket használnak a pénzeszközeink és azok tranzakcióinak biztosítására, hogy az illetékesen kívül más ne férhessen hozzá és ne élhessen vissza vele.


  Mindezek tehát lehetővé teszik, hogy a rendszer transzparens tranzakciókat tegyen lehetővé bárki számára, decentralizáltan, központi felügyelet nélkül, csupán a blokklánc technológia segítségével.


  Ettől függetlenül maga a Bitcoin továbbra sem lesz más, csupán egy adat a számítógépekben. Viszont ennek az adatnak komoly értéke van, pont úgy, mint ahogy egy híres festmény esetében sem a vászon, vagy a festék ér sokat, hanem az az eszmei érték, amely a megalkotásához kapcsolódik.


  1.2. Megalkotása, előzmények


  A Bitcoin misztikusságához kétségtelenül hozzájárul a megalkotását körülölelő számos legenda és titokzatosság is. Mindmáig nem lehet ugyanis tudni, hogy ki volt a valódi feltalálója. A hivatalos verzió szerint a Bitcoint egy bizonyos Satoshi Nakamoto nevű illető alkotta meg, ám ilyen személy nem létezik, ez csupán egy álnév, amely mögött akár az is lehet, hogy nem is csak egyetlen ember áll. A Nakamoto egy elég gyakori családnév japánban, amelynek egyik jelentése az, hogy eredet, a Satoshi pedig bölcset jelent. Ezek után a bölcsesség eredete, mint név, sokkal inkább egy utalás, mintsem létező személynév.


  Satoshi a „Bitcoin: Egyenrangú elektronikus pénzrendszer” címet viselő tanulmányát 2008. október 31-én tette fel egy kriptográfusok által használt levelezőlistára, amely a Bitcoin első megjelenésének tekinthető. A tanulmányt az alábbi üzenet kísérte: „Dolgozom egy újdonságon. Teljesen peer-to-peer elektronikus pénzrendszer, megbízható harmadik fél nélkül.” Mindennek aktualitását a 2008-as válság adta, miután rengetegen ábrándultak ki a bankokból és az egyéb állami pénzintézetekből. Az időzítés így tökéletes volt, mivel a rendszer lehetővé tette, hogy az emberek bankok vagy másféle közvetítők nélkül cseréljenek értéket, ami nagyon sokakat a Bitcoin mellé állított.


  Az ismeretlen programozó viszont nem szerette volna felfedni személyazonosságát, ami a Bitcoin értékének irtózatos megnövekedése után talán érthető is, bár az is lehet, hogy számára a Bitcoin eszmeisége volt a lényeges, nem pedig a létrehozó személye. Az azonban biztos, hogy az illető nem volt japán. Személyére a későbbi fejlesztőközösség tagjainak megnyilvánulásaiból lehet csak következtetni, apró morzsákként összerakva a történetet, mivel ő maga senkivel sem találkozott személyesen. S bár az elmúlt években többen is állították magukról, hogy ők a rejtélyes fejlesztők, ám végül minden esetben bebizonyosodott, hogy e mögött nem más áll, mint csupán az illető személy szereplési vágya, feltűnni akarása.


  A lehetséges nevek közt egy magyar szál is meghúzódik, az Aston University törvényszéki nyelvészei a Bitcoin dokumentációjának elemzése során Nick Szabót tulajdonították a Bitcoin atyjának. Mindezt a fogalmazásmódra, a programkódokban rejlő hasonlóságokra és Satoshi valószínűsíthető születésnapjára alapozták. Hasonló módszerrel, nyelvészeti elemzéseket végezve és összefüggéseket keresve dolgoztak a The New Yorker újságírói is, akik szerint viszont Nakamoto valódi neve Michael Clear, vagy Vili Lehdonvirta lehet. Az illető személyek azonban mind tagadták, hogy közük lenne a Bitcoin feltalálásához.


  A legjobb kiindulási alap azonban az, hogy kié vagy kiké a Bitcoin hálózat első kibányászott érméi. A hálózat indulásakor ugyanis Nakamotóhoz került egymillió Bitcoin, ami akkor ugyan szinte semmit sem ért, ám mostani értéke több, mint 100 milliárd dollár. Mivel a Bitcoin akkor még teljesen ismeretlen volt, logikus következtetés, hogy ilyen rövid idő alatt ennyi Bitcoint csak az bányászhatott ki, aki az első pillanattól fogva tudott a kriptovalutáról. Erre alapozták azt a floridai pert is az elhunyt David Kleiman örökösei, melyben kérték a rájuk eső félmillió Bitcoin kiadását, mondván hogy Kleiman segített Craig Wrightnak közösen megalkotni a Bitcoint, így Satoshi Nakamoto valójában nem más, mint Kleiman és Wright. Ekkor úgy tűnt, hogy kibújt a szög a zsákból, mivel Wright azt állította, hogy egyedül ő találta fel a Bitcoint. A per azonban felemásan zárult, az ítélet csupán arra vonatkozott, hogy amennyiben valóban Wright lenne a Bitcoin megalkotója, úgy Kleiman családja akkor sem tarthatna igényt a szóban forgó összegre. További csavar a történetben, hogy az esküdtszék a szellemi tulajdonjogok megsértése miatt viszont igen borsos összeg megfizetésére kötelezte Wrighot. S bár Wright azt állítja, hogy ő alkotta meg a kriptovalutát, sokan fenntartásokkal kezelik ezt, hiszen ha valóban ő Nakamoto, úgy ezt a könnyedén bebizonyíthatja, ha valamennyi Bitcoint átmozgat az ominózus legelső tárcából. Ezt azonban a kriptoközösség tagjainak ismételt kérése ellenére sem tette meg Wright, így Satoshi Nakamoto személye továbbra is rejtély marad.


  A 2008-as válság következményeként tehát megjelenik az új decentralizált fizetőeszköz, a Bitcoin, melyben 2009. január 3-án a Genesis blokk létrejöttével elindul a Bitcoin lánc. 2009. január 12-én megvalósul az első Bitcoin tranzakció (Satoshi Nakamototól Hal Finney-nek), majd ugyanezen év októberében meghatározzák az első átváltási árfolyamot is, melynek értelmében 1 Bitcoin 0,076 centet ér.


  Az első vásárlás, amelynél a fizetés Bitcoinban történik Hanyecz László nevéhez köthető, egy pizzáért fizetett tízezer Bitcoint. (Később nem véletlenül nevezték el ezt a világ legdrágább pizzájának, ugyanis ennyi Bitcoin 2024-ben már több, mint egymilliárd dollárt ért.)


  A fejlődés töretlen volt, 2009 novemberére a Bitcoin kapitalizációjának értéke már meghaladta az 1 millió dollárt, a BTC árfolyama pedig az 50 centet. Az 1 dolláros árfolyamot a Bitcoin 2011. február 9-én érte el, márciustól pedig a dollár után már angol font ellenében is lehetett Bitcoinnal kereskedni, majd a Wikileaks lesz az egyik első platform, amely elfogad Bitcoin adományokat is.


  2012-ben azonban megtörténik az első csalás is, közel 50000 Bitcoint loptak el a Bitcoin történetének legnagyobb lopása során.


  2013-ra a teljes kapitalizáció értéke meghaladja az egymilliárd dollárt, az árfolyama pedig átlépi a bűvös 100 dolláros határt. Ezt követően az árfolyam csendben, de kisebb-nagyobb ingadozásokkal folyamatosan emelkedik, 2017 végére elérve akkori csúcsát, a 19.783 dollárt.


  2018-ban azonban Kína és Dél-Korea korlátozzák a Bitcoin használatát és kilátásba helyezik, hogy teljesen be fogják tiltani a Bitcoin-kereskedelmet. Mindez az árfolyamra is jelentős hatást gyakorolt, jelentős visszaesés történik. 2020-tól azonban egyre több intézményi befektető is Bitcoinba helyezi a megtakarításait, amely ismét felfelé mozdítja az árfolyam alakulását. Közben a Bitcoin vásárlás is egyszerűsödik a digitális valuták széleskörű terjedésének köszönhetően. Az árfolyam 2021 áprilisában új csúcsot állít be, 64.800 dolláros értékkel, majd alig pár hónap alatt 30.000 dollárig zuhan. Az újabb csúcsot 2021. október 20.-án érte el 66.974 dolláros árfolyammal, melyről 2022. végére mintegy 15.000 dollárra esett, elveszítve értékének háromnegyedét. 2024-ben pedig 40.000 dollárról emelkedett 100.000 dollárra az árfolyam.

  A Bitcoin elsőként El Salvadorban vált törvényes fizetőeszközzé a dollár mellett, ám a rendkívüli volatilitás mindmáig kérdésessé teszi e célra való alkalmasságát. Mivel mára inkább befektetési célból vásárolják, így az árfolyamot sajnos elsősorban az határozza meg, hogy mennyi „felesleges” pénz kerül a piacra, amit a gazdagok nem tudnak hova tenni, illetve hogy milyen hírek vagy álhírek látnak napvilágot.


  1.3. Egyéb kriptovaluták


  A Bitcoin felkavarta az állóvizet a pénzügyi szektorban. Egy jó ideig ugyan egyedülálló és innovatív volt, ám terjedésével idővel előjöttek az árnyoldalai is, mint például a hosszú tranzakciós idők, vagy korlátozott alkalmazhatóság. E problémák megoldásának szándéka szolgáltatta később tehát az alapot számos más kriptovaluta számára. 2015-ben meg is jelent az Ethereum, ami nem csupán egy kriptopénz, hanem egy olyan platform is, aminek segítségével különböző alkalmazások készülhetnek a blokkláncra. Mára az Ethereum a piaci kapitalizáció alapján a második helyen áll a kripto-pénzek ranglistáján. Néhányan pár éve fel is vetették, hogy idővel akár meg is előzheti a Bitcoint, bár a 2024-es árfolyamokat tekintve erre egyre kisebb az esély, tekintve, hogy befektetési célból elsősorban Bitcoint vásárolnak, mint elsődleges kriptovaluta.

  Természetesen ezt követően sorra jelentek meg a különféle kriptovaluták, némelyek ugyanarra a rendszerre épültek, míg mások egészen más megközelítést alkalmaztak. Egyesek gyorsabbak, mások titkosabbak, vagy biztonságosabbak, de vannak olyanok is melyek jobban programozhatók. Létrehozásuk motivációja sok esetben egy-egy új innovatív lehetőség rendszerbe építése volt, de sajnos a legtöbb esetben csupán a gyors meggazdagodás vezérelte a megalkotóikat, látván a korai Bitcoin tulajdonosok vagyonának látványos növekedését. Budán azonban csak egyszer volt kutyavásár, a Bitcoin szárnyalását eddig még egyetlenegy új kriptovalutának sem sikerült felülmúlnia. Az újkeletű kriptovaluták többsége kérészéletű, százból, ezerből egy, ami valóban el is ér valamiféle ismertséget, a többségükön csak buknak az abba fektetők.


  Ha tehát fel szeretnénk sorolni az összes kriptovalutát, ez a könyv is kevés lenne, olyan sokat hoztak már létre az elmúlt pár évben. Ezek közül a legtöbb nem is hozott semmi újdonságot, csupán egy meglévő blokkláncra épült rá. A könyv megírásakor nagyjából 10.000 kriptovaluta és több mint 200.000 féle token létezett.

  És itt értünk el ahhoz a ponthoz, hogy felhívjuk a figyelmet az érme és a token közti különbségre. Az érme az adott blokklánc alapértelmezett, ún. natív pénzneme. Például az Ether az Ethereum blokklánc érméje, de más blokkláncoknak is van saját érméjük, így a Bitcoin, a Dogecoin, Ripple, a Litecoin, stb. Ezzel ellentétben a tokenek olyan érmék, amelyeknek nincs saját blokkláncuk, hanem egy másik blokkláncra épülnek. Rengeteg token épül például az Ethereum blokkláncra, például a Tether, az Amadoge, az Uniswap vagy a Decentraland MANA tokenje, hogy csak a legismertebbeket említsük. (Tokent programozási ismeret nélkül, viszonylag egyszerűen akár mi magunk is létrehozhatunk minimális jártassággal a témában, így el lehet képzelni, hogy hányféle token létezhet.) Használat tekintetében az a legfontosabb különbség az érmék és a tokenek között, hogy a tranzakciós díjakat a blokklánc natív pénznemével kell fizetni. Tehát ha voltunk olyan kreatívak, hogy létrehoztunk egy saját tokent például az Ethereum blokkláncon, úgy annak tranzakciós díjait nem fogjuk tudni a saját pénznemünkben fizetni, minden átutalásnál és váltásnál Etherben kell leperkálnunk a költségeket.

  Kriptovaluták piaci kapitalizáció szerint¶


  



  Mindezek mellett ki kell térnünk azokra a kriptovalutáknak álcázott csalásokra is, ahol valójában sosem létezett blokklánc az adott pénz mögött, viszont megtévesztéssel, azt szimuláló weboldalakkal elhitették ezt a potenciális befektetőkkel. Ennek legeklatánsabb példája a OneCoin, amely egy bolgár csalóhoz, Ruzsa Ignatovához köthető, multi-level marketing elemekkel felépített piramisjáték. A rendszer mögött offshore hátterű cégek és dizájnosan összerakott weboldalak álltak, amelyeken szépen pörögtek a számlálók, szemléltetve, hogy miként növekszik a befektetők pénzének értéke. A valóságban azonban a bevételt kizárólag az újonnan becsalizott befektetők betétei adtak, a kifizetéseket pedig lehetetlen feltételekhez kötötték és a beszálló valójában csak akkor juthatott valami töredék pénzhez, ha ő is újabb embereket palizott be. A szervezők közel 20 milliárd dollárt kerestek a csaláson, Ignatova pedig az FBI becslése szerint négymilliárd dollárral lépett meg, mivel azóta is körözik. A legszomorúbb ebben és az ilyen piramisjátékokban, hogy a már résztvevő befektetők olyan jellemző viselkedést mutatnak, ahol a kritikusokat szervezetten és vehemensen támadják, a negatív véleményeket pedig megpróbálják eltüntetni, egyfajta önigazolásként, el nem ismerve a tévedésüket.


  Mivel a kriptovalutákat főként azok nagymértékű áringadozása miatt kritizálják, szót kell ejtenünk azon kriptopénzekről is, melyek árfolyama nem ingadozik, mivel azok árfolyamát a dollárhoz vagy éppen aranyhoz kötik a kibocsátók. Ezeket a kriptopénzeket stablecoinnak nevezik és amikor valaki ilyen ún. stablecoin-t vásárol, akkor ugyanannyi pénzt vagy aranyat a kibocsátó is letétbe helyez. A mögöttes tartalom így tehát valahol materializálódva is megmarad, ami garanciát nyújt az árfolyam stabilitására. Nagyon fontos azonban, hogy ki áll az adott stablecoin mögött, az mennyire hiteles, mennyire megbízható. Pont úgy, mint amikor az ember azt dönti el, hogy Brókermarcsira, vagy valamelyik nagybankra bízza a pénzét. Nem mindegy ugyanis, hogy egy rendszeresen auditált nagymultú, államilag bejegyzett, például aranyforgalmazással foglalkozó multicég, vagy egy offshore társaság a kibocsátó. A kockázat ebben az esetben ugyanis a kibocsátó megbízhatósága, hogy valóban letétbe helyezi a befektető pénzét, vagy elsikkasztja azt. Sajnos ez utóbbira több eset is volt például a Luna vagy a Tether (USDT) esetében, ahol idővel gyanús lett, hogy a kibocsátó számláin csupán töredék annyi pénz van, mint amennyinek lennie kell a forgalomban lévő kriptopénzek mennyiségét tekintve. Idővel ki is derült, hogy valószínűleg azt a kibocsátó másra költötte és nincs fedezet az 1:1 arányú visszaváltásra.


  Ld. még 4.6. fejezet.


  1.4. Állami kriptovaluták


  A kriptovaluták szárnyalását látva számos ország kormánya is tervbe vette saját állami kriptovalutájának bevezetését, melyet így az adott kormány felügyelhetne és adott esetben a saját hatáskörében abba beleavatkozhatna. Kína már ki is adta a digitális jüant, melyet ugyan még csak kísérleti jelleggel használnak, de gyanítható, hogy hosszabb távon komoly szerepet szánnak neki a gazdaságban. Ezzel viszont pont az veszik el, ami a kriptovaluták előnyei voltak, mégpedig a függetlenség és a szabad pénzhasználat. Ha ugyanis az állam bármikor kibocsáthat további digitális pénzt, és látná, hogy ki, mikor, mire, mennyit költ, netán az adott tárcát bármikor zárolhatja, és tulajdonképpen semmi mást nem tartanának meg belőle, csupán a blokklánc alapú technológiát, úgy ez sokkal inkább a totális kontroll eszközévé válna, mintsem azzá, ami az eredeti célja volt a kriptovalutáknak. A Bitcoin pedig pénzügyi forradalomnak indult, hogy az emberek kivonhassák magukat a központosított ellenőrzés alól, most mégis a visszájára sül el, hiszen a digitális pénz bevezetésével az emberek megfigyelése is egyszerűbbé válik az állam számára. Gondoljunk csak bele, hogy ha egy állam a saját valutáját ilyen kriptovalutára cseréli, melynek nincs készpénz formája, úgy minden tranzakció követhetővé válik. A tranzakciók engedélyezését pedig feltételekhez köthetik, meghatározhatják például, hogy egy termékből ki mennyit vásárolhat, ki mire költhet. Ez rosszabb, mint a jegyrendszer, hiszen itt nincs lehetőség a jegyek átadására sem. Ha pedig egy állampolgár nem az állampárt elvárásának megfelelően viselkedik vagy nyilvánul meg, akkor megvonhatják tőle bizonyos termékek vagy szolgáltatások igénybevételét azáltal, hogy korlátozzák a pénzhasználatát. Természetesen erre lesz majd kidolgozott narratíva is, például ökológia lábnyomnak fogják beállítani, vagy egyéb, hasonló ösztönzőnek.


  Állami kriptovalutát nem csak a kínai kormány tervez bevezetni, hanem az Európai Központi Bank is gondolkodik blokklánc-alapú euróban. S bár elvileg ez egy átlátható, biztonságos rendszer lehet, a probléma ott kezdődik, ha központosítják.


  Ha az államnak lehetősége van:


  • megfigyelni minden vásárlásunkat,


  • meghatározni, hogy mit vehetünk belőle,


  • korlátozni a használatát,


  • lejáratot meghatározni egyes pénzeknek,


  • automatikusan levonni adókat, bírságokat vagy épp „környezeti kvótákat”,


  akkor ez nem szabadságot hoz, hanem egy digitális fegyelmező rendszert épít ki, ahol a pénzünk már nem is a sajátunk, hanem a hatalom jóindulatának függvénye.


  A digitális pénz nem ördögtől való, de ha egy autoriter hatalom kaparintja meg, akkor minden idők legdurvább kontrollmechanizmusává válhat. Egy diktátor álma: a pénzed ott van, de csak akkor használhatod, ha engedelmeskedsz.


  A kérdés nem az, hogy lesz-e digitális pénz, hanem az, hogy miként, és hogy ki tartja kézben a rendszert, ki ellenőrzi az ellenőrzőket.


  Kína központosított digitális valutája (és az összes későbbi hasonló rendszer) már nem egyszerűen egy újfajta fizetőeszköz, hanem egy teljes ellenőrzési mechanizmus:


  • A kínai (vagy az adott) állam minden egyes tranzakciót lát.


  • Minden jüan (forint, euró) egy feltételes juttatás, amit a hatalom bármikor befagyaszthat.


  • Ha valaki nem „jó állampolgár”, a pénze lejárhat, korlátozhatják, hogy mire költheti, vagy épp egy gombnyomással nullára írhatják az egyenleget.


  Ez nem a szabadság pénze, hanem egy digitális lánc, amely összeköt a rezsimmel, és amelyből nincs menekvés. A digitális jüan és a blokkláncra épülő digitális euró első pillantásra innovatív, kényelmes és modern pénzügyi megoldásoknak tűnhetnek. Azonban egy nem demokratikus berendezkedésben ezek óriási veszélyt jelenthetnek a szabadságjogokra, az alábbi okok miatt:


  • Teljes állami ellenőrzés a pénzügyeink felett


  A hagyományos készpénzzel ellentétben a digitális pénzek minden egyes tranzakciója nyomon követhető. Ha az állam úgy dönt, hogy valaki veszélyes a rendszerre, akkor:


  • Blokkolhatják a pénz elköltését, ha nem lojális politikai nézeteket képvisel az illető.


  • Meghatározhatják, hogy mire költhet (pl. nem vehet repülőjegyet, mert „környezetszennyező”, de a valós ok az, hogy nem akarják, hogy elutazzunk).


  • Automatikusan adóztathatnak vagy bírságolhatnak, ha „nem megfelelően” viselkedünk.


  Kínában már működik ez a rendszer: ha a kormány úgy ítéli meg, hogy valaki túl sok időt tölt „káros” tevékenységekkel, akkor korlátozhatják a pénzhasználatát, például nem vehet vonatjegyet vagy szállodai szobát.


  • A pénz „lejárhat” vagy célzottan inflálható


  Egy állami digitális valuta programozható – vagyis az állam eldöntheti, hogy a pénzünk mikor és hogyan költhető el. Például lejárati dátumot állíthatnak be, hogy ne takaríthassunk meg, hanem költeni kelljen.


  Egyes árucikkek árait dinamikusan változtathatják személyenként, így valakinek drágább lesz az adott élelmiszer, ha az állam úgy ítéli meg, hogy túl sokat vásárol belőle.


  A kormány manipulálhatja az inflációt, hiszen azonnal tudna pénzt hozzáadni vagy kivonni a gazdaságból.


  • Totális gazdasági kiszolgáltatottság


  A blokklánc-alapú digitális euró esetében sok múlik azon, hogy ki irányítja a rendszert. Ha teljes mértékben állami kézben van, akkor ugyanazok a kockázatok állnak fenn, mint a digitális jüannál.


  Egy diktatórikus rezsim könnyedén befagyaszthatja a számlánkat, ha politikailag „nemkívánatos személlyé” válunk.


  Az állam megfigyelhet minden pénzügyi tranzakciót, és akár rangsorolhatja az embereket a „felelős pénzhasználat” alapján.


  Ha nincs készpénz, mindenki ki van szolgáltatva a központi bankok döntéseinek, a pénz értéke egyetlen kattintással megváltoztatható.


  1.5. Mit ér a pénz, mit ér a kriptovaluta?


  Minden pénz annyit ér, amennyit az azt használó emberek megszavaznak neki. Sem a dollár, sem az euró, sem a forint nem ér ennél többet. A Bitcoin és a többi kriptovaluta pont ugyanannyira egy hámozott luftballon, mint a forint a dollár vagy az euró. Ha nem fogadná el senki ezeket a pénzeket, úgy azok is csak egy olyan papírdarabbá degradálódnának, mint egy sajtfecni.


  A pénz értékét az adja, hogy az emberek elfogadják, megbíznak az amögött álló rendszerben, legyen az állam vagy egy decentralizált hálózat. Ha egy pénzt az állam bocsát ki, úgy az állam szavatolja annak értékét, az emberek megbíznak benne. Feltételezik, hogy van mögötte fedezet, még ha mára már aranyfedezet nincs is, csupán rettentően elenyésző mértékben. Az előzmény az, hogy az 1945-ben megkötött Bretton Woods egyezmény biztosította, hogy a dollár legyen a világ tartalék valutája. Ez segített talpra állítani Európát, viszont hatalmas pénzügyi előnyhöz juttatta az USA-t, aki cserében kötelezettséget vállalt arra, hogy a dollár mindenkor visszaváltható lesz 35 dollár / 1 uncia arany arányban. Majd eltelt pár év és az 1970-es években a vietnámi háború kiadásai egyértelművé tették más országok számára is, hogy az USA sokkal több pénzt nyomtat, mint amennyi aranyfedezete van. Amikor erre reagálva pár ország ki akarta vonni az aranykészletét drámaian elkezdett zuhanni a dollár árfolyama, végül Nixon megtagadta az arany kiadását és felmondta az egyezményt. Ez a világ többi részére nézve, akik megbízták az USA-t az arany őrzésével, nyílt rablás volt. A probléma megoldásként Nixon megállapodást kötött előbb a szaúdiakkal, majd később a többi olajkitermelő országgal, hogy csak dollárt fogadjon el az olajért fizetségként, cserébe viszont katonai védelmet biztosított nekik. Ezzel elérték, hogy a dollár és az arany közötti kapcsolat helyett az az olaj lett a fedezet, ami nem is a sajátjuk volt. Mindez tetézi, hogy az USA dollárt ráadásul nem is az amerikai állam bocsátja ki, hanem a FED, ami kvázi magánbankok szövetsége. (Érdemes megfigyelni a híradásokban, hogy mindig úgy mondják, hogy „a jegybank szerepét betöltő FED”.) 1963-ban ugyan Kennedy próbált változtatni a pénzkibocsátás jogán, az aláírást követően azonban nem sokkal Kennedyt megölték, majd az őt követő Johnson elnök már a kezdetektől merőben más utat követett. Mégis ezekben a pénzekben megbíznak az emberek, elfogadják, hiszen az állam nyilvánította törvényes fizetőeszköznek, mégha nem is az állam bocsátja ki azokat minden esetben. Persze ha a gazdasági folyamatok nem várt mértékben megváltoznak, akkor a pénzbe vetett bizalom is igen gyorsan szertefoszlik. Jó példa erre a pengő hiperinflációja 1946-ban. De a dollárral is bármikor bekövetkezhet egy hasonló folyamat, mivel oly irreális mértékű a kibocsátása, hogy azt már messze nem fedezi a mögöttes érték. Ráadásul mindenki azt tartalékolja, őrzi a bankban és párnahuzatban, feltételezvén, hogy bármikor tud vele vásárolni valódi dolgokat. Ha pedig ezeket a pénzeket mindenki egyszerre akarná árura váltani, összeomlana a jelenlegi pénzügyi rendszer. Ha ez megtörténne, úgy az óriási válságot okozna, magával rántva szinte az összes valódi pénzt. Ennyit tehát a dollár értékéről.


  Ezzel szemben a Bitcoin nem állítható elő korlátlan mennyiségben, a monetáris bővülés mértéke bárki számára követhető és előre ismert. A kibocsátás egyre kisebb mértékű lesz, négyévente feleződő arányban. Az összes Bitcoinok száma 21 millió, melyből mára már a teljes készet 90%-a forgalomba került, tehát a további években jelentős mértékű kibocsátás már nem várható. Ennek értelmében az értéke csak abban az esetben fog lecsökkenni, ha a belevetett bizalom csökkenése miatt jelentős tőkekivonás valósulna meg a kriptovaluta piacon.


  Természetesen minden kriptovaluta esetén eltérő a felállás, vannak olyan kriptovaluták, melyek korlátlanul előállíthatók, vannak melyekből fix mennyiség létezik csupán, de olyanok is léteznek, melyek kvázi kamatot fizetnek. Mindegyik más, egységes kijelentést tenni tehát nem lehet.


  Nem árt azonban azt is figyelembe venni, hogy folyamatosan jelennek meg újabb kriptovaluták is, melyek a teljes piacba áramló pénz mennyiségét megosztják. Ezek többsége azonban pillanatokon belül elhal, mögöttes tartalom hiányában a fentebb említett okok miatt. Néhány azonban megerősödik, így a teljes piaci kapitalizáció mára már jelentősen megoszlik.


  A kriptovaluták értékének tekintetében tehát számos érvet lehet hozni pro és kontra is, az eddigi tapasztalat azonban egyértelműen azt mutatta, hogy még a legnagyobb és legerősebb kriptovaluták értéke is óriási árfolyammozgást mutat, és ameddig ez nem stabilizálódik, addig nehéz valódi értékmérő eszközként tekinteni rájuk.


  Mondhatnánk persze, hogy de hát a lehetőség adott, hogy bárki létrehozzon saját kriptovalutát, saját pénznemet és kibocsássa azt. Igen, de ez – bármennyire is hihetetlen –, a valódi pénz esetében is fennáll. Az egyedüli aprócska probléma csupán ugyanaz, mégpedig hogy senki sem fogja elfogadni. Mert bizony hiába akarunk fizetni a jancsicoinunkkal a közért pénztárában, nagy valószínűséggel hasonlóan ki fognak nevetni, mintha a gyerek által rajzolt húszfityingest nyújtanánk át.


  Ahhoz, hogy a meglévő kriptovaluták valamelyest konvertibilissé, átválthatóvá váljanak, sok év és hosszan felépített bizalom kellett. A Bitcoin az elmúlt egy évtizedben megteremtette a befektetői bizalmat, sokan már a digitális aranyként tekintenek rá. És mivel egyre szélesebb körben elfogadott, egyre nagyobb a bizalom is az irányában. Még nem tökéletes, hiszen irtózatos mértékben ingadozik az árfolyama, sőt az is bekövetkezhet, hogy teljesen elveszik a belé fektetett bizalom, de úgy tűnik, hogy erre egyre kisebb esély mutatkozik, hiszen mára a hosszútávú befektetők és nyugdíjalapok is kezdik felvenni a portfóliójukba. Ez pedig mindenképp a bizalom jele, az pedig értéket kölcsönöz, bármilyen pénzről is legyen szó.


  S hogy egy valóban értékálló kriptovaluta létjogosultságát igazoljuk, nézzünk meg néhány konkrét adatot, diagramokkal alátámasztva arról, hogy miért is volna szükség egy olyan valódi értékmérőre, amelyből fix mennyiség van és amelyből nem tudnak a kormányok és a bankok tetszés szerinti mennyiséget előállítani.


  Alapul vegyük az aranyat, amely mindig is értékmérőként szolgált, illetve egy tipikus fogyasztási cikket, a coca-cólát. Az arany unciánkénti ára 1930-ig stabilan 20 dollár körül volt, majd 1935-től 1970-ig szintén stabilan 35 dollár volt. Amikor azonban 1970-ben kivezették a dollárt az aranystandard rendszerből és az lényegében fedezetlen maradt, az arany ára komolyabb ingadozások mellett meredeken emelkedni kezdett, az ezredfordulóra elérte a 300 dolláros szintet, majd 2025-ra a 3000 dollárt. A Coca-Cola esetében szintén hasonló tendenciát figyelhetünk meg, bár nem ilyen mértékben. A kóla ára 1959-ig, több mint fél évszázadon keresztül stabilan 5 cent volt. Ekkor kezdett emelkedni, a nyolcvanas évek közepére 50 centes árat, 2025-re pedig közel 3 dolláros árat érve el.

  Vessük ezeket a számokat össze egy átlag amerikai polgár jövedelmével, amely összegszerűségben lényegében folyamatosan emelkedett, ám vásárlóérték tekintetében már teljesen más képet fest. Bár aranyra és kólára lefordítva láthatunk kisebb eltéréseket, illetve gazdasági világválság is belerondít a képbe, de az egyértelműen látszik, hogy az amerikaiak életszínvonala folyamatosan emelkedett a 60-as, 70-es évekig, majd ott történt egy fordulat. Olyannyira, hogy ma ugyanannyi kólát és kevesebb, mint feleannyi aranyat tud venni a jövedelméből egy átlag amerikai, mint 1910-ben. De akkor hova lett az a rengeteg pénz és termék, amit eközben előállítottunk és aminek a technológiai fejlődés miatt a magasabb életszínvonalat eredményeznie kellett volna? Nos, erre nem nehéz rájönni, ha megnézzük a leggazdagabb emberek vagyonát.

  Mindezt még valami más is tetézi. Azáltal ugyanis, hogy 1970-től megszűnt az aranyfedezet, megnőtt az USA államadóssága is. Ezt a számot azonban nem szabad csak önmagában összegszerűségében nézni, sőt, még a hivatalosan elfogadott GDP-hez viszonyított érték is csak egy hasznos gazdasági mutató lehet. Maga az összeg 1900-tól a 1940-ig 2 milliárról 40 milliárdra emelkedett, ám 2024-ben ez az összeg már elérte a 35.000 milliárd dollárt, tehát tízezerszerese a a száz évvel korábbinak.

  Ha mindezt az átlagjövedelemhez mérjük, akkor az eltérés háromszázszoros a százhúsz évvel ezelőttihez képest, viszont az aranyban mért államadósság már más képet fest, ott csak százszoros a differencia a 40-es évekig, utána pedig már nincsenek nagyságrendi eltérések, az államadósság kilengésekkel ugyan, de lényegében az arany árával együtt emelkedett, a pénz tehát így inflálódott el.


  Mindennek természetesen kamatterhei is vannak, a hitelezőknek pedig haszna. De kik a hitelezők, és egyáltalán vannak olyanok? Nos, ezzel a kérdéssel szintén jobb nem foglalkozni, mert csak az összeesküvés-elméletek felé vinné el a fonalat, ebben a könyvben pedig mindenképp szeretnénk objektívek maradni.


  A fentiek tehát kellően bemutatták, hogy miként változik meg a pénz értéke, ha annak eltűnik a fedezete, illetve azt tetszőleges mennyiségben elő lehet állítani, illetve mindez hogyan hat az emberek reáljövedelmére, aminek a technológiai fejlődés mértékével lényegében azonos módon kellene emelkednie. Ezek után talán látszik, hogy miért lehetne szükség egy olyan értékálló valutára, amelyből csupán fix mennyiség létezik, és amely az átlagember számára is jelenthet tartalékképző funkciót, mégha ez vissza is fogná a gazdasági fejlődést.


  1.6. Piramisjáték-e a kriptovaluta?


  Erre nem lehet egyértelműen sem igent, sem nemet mondani. Számos kriptovaluta az, hiszen létrehozásuknak nem volt különösebben más oka, csupán az, hogy valamilyen módon megtévesztve a befektetőket a létrehozó minél nagyobb haszonra tegyen szert. Ha egy új kriptovaluta mögött nincs semmi újdonság, semmi forradalmi ötlet, új funkciók, akkor gyanakodhatunk rá, hogy csupán piramisjátékról van szó. A legjobb példa erre a korábban már említett OneCoin, mely lényegében nem is kriptovaluta, csak egy szimulációval hitették el azt a befektetőkkel, akiket egy MLM szerű marketinggel szedtek rá.


  A másik oldalon viszont a kriptovaluták többsége bármikor visszaváltható az aktuális árfolyamon, tehát nem vagyunk kitéve annak a kockázatnak, ami egy piramisjátékra jellemző, hogy adott esetben, ha ki akarjuk venni a befektetett tőkét, akkor ezt a szervező ellehetetleníti. Természetesen ha minden Bitcoin befektető hirtelen vissza akarná váltani az összes Bitcoinját, akkor a Bitcoin árfolyama is összeomlana, de ugyanez van a valódi pénzekkel is, ha mindenki egyszerre szeretné elkölteni a félretett dollárját, akkor a dollár sem érne többet, mint maga a papír, amire nyomtatták.


  1.7. Helyettesítheti-e a valódi pénzt?


  Talán az elején tisztázni kellene, hogy olyan, hogy valódi pénz, nem létezik. Lehet a szavakat csűrni-csavarni, de ha valódi pénz fogalmát meg szeretnénk közelíteni, akkor talán az aranypénz lehetne az egyedüli, mivel annak van valódi, önmagában vett értéke is.


  Ha pénzre gondolunk, akkor elsősorban a nemzeti fizetőeszközök jutnak az eszünkbe, úgymint a forint, az euró, vagy a dollár. Ezen pénzeket ún. „fiat” pénznek nevezik. Nevét a fiat szóból kapta, melynek jelentése: „legyen”. Ezen pénzek mögött ma már nem áll nemesfém fedezet, a pénz értékét a jövőbeni gazdasági teljesítmény adja, elfogadását pedig törvények biztosítják. Kibocsájtása az állam monopóliuma, de a központi bank végzi, főbb formái a készpénz és a számlapénz.


  A fiat pénzek stabilitását tehát az országok jegybankjai biztosítják különféle monetáris eszközökkel, több-kevesebb sikerrel, illetve gyakran szándékosan gyengítve azok értékét.


  Ezzel ellentétben a kriptovaluták stabilitása felett semmiféle szervezet nem őrködik, azok értékét kizárólag az aktuális piaci folyamatok határozzák meg. Ez egyszerre lehet előny és hátrány is, viszont a stabilitás hiánya az értékmérő funkciót jelentősen aláássa.


  A Bitcoinnal szembeni legfőbb kritika az, hogy nem pénz, mivel nem teljesíti a pénz közgazdasági funkcióit: értékmérő, forgalmi eszköz, fizetési eszköz, felhalmozási eszköz és világpénz. Ez azonban csak megközelítés kérdése, hiszen ha szó szerint szeretnénk értelmezni ezen szavakat, akkor a fiat pénzek sem teljesítik teljes mértékben ezen feltételeket.


  Ami viszont egyértelmű, hogy a készpénzt nem helyettesítheti. Pont ugyanúgy nem, mint ahogy a bankkártyán lévő pénzünk sem, hiszen azzal sem tudunk fizetni egy istenhátamögötti területen, áramszünet esetén, vagy egy esetleges banki probléma fellépésekor, ami bizony gyakran előfordul ma is. Pedig a bankkártya mögötti számlapénz az fiat pénz.


  A másik kérdés, a használat költségei. Ebben szintén fel lehet sorolni pro és kontra is érveket. Bár a kriptovaluták használata fizetésekhez vagy átutalásoknál nagy összegek esetében jelentősen olcsóbbak a bankokénál, kis összegeknél relatíve drágák lehetnek tranzakciók. További probléma viszont a tranzakciós idők relatíve hosszú volta, ami abból adódik, hogy amíg a bankkártyás vagy fiat pénz tranzakciókat csak át kell futtatni a rendszeren, addig a kriptovalutás tranzakciók mögött komoly matematikai algoritmusokra épülő hitelesítési folyamat áll, ami így időigényesebb is.


  Fontos továbbá kitérni arra is, hogy mi a helyzet olyankor, ha az alapcímletnél kisebb értékben kell fizetnünk vagy utalnunk. Bár a forint váltópénzét, a fillért már kivonták a forgalomból, a cent még használatos, viszont a Bitcoinnak ilyen értelemben a gyakorlatban nincs váltópénze, csak elméletben. (1 Satoshi = 0.00000001 BTC vagy 1 ETH = 1000000000 Gwei) Ettől függetlenül minden további nélkül használhatunk tört Bitcoint vagy Ethereumot. Már csak azért is, mert ma már egy Bitcoin többezer dollárnak felel meg, így ha például egy pizzát szeretnénk rendelni, akkor annak ára lehet mondjuk 0,00012 BTC.


  A kriptovaluták hivatalos fizetőeszközként viszont egyelőre még közvetlen módon nem terjedtek el. Használhatunk ugyan kriptovaluta alapú bankkártyákat, de ezek használatakor mindig egy váltás történik az aktuális árfolyamon.


  A könyv megírásakor egyedül Salvador az az ország, ahol hivatalos fizetőeszköz a Bitcoin.


  A kriptovalutákra jelenleg tehát inkább befektetési lehetőségként tekintenek, de sok esetben használják olyankor is, amikor a mögöttes technológia miatt kerül alkalmazásra (pl. okosszerződések).


  1.8. A kriptovaluták előnyei, hátrányai


  Bár a könyvben e tényezőkről tettünk és a későbbiekben is részletesen tenni fogunk említéseket, az alábbiakban a gyors átláthatóság kedvéért címszavakban is összefoglaljuk az előnyöket és hátrányokat, természetesen a teljesség igénye nélkül.


  Előnyök:


  • Államoktól, kormányoktól független,


  • Nincs szükség bankokra és köztes közvetítőre


  • Biztonságos és ellenáll a hackelésnek (maga a blokklánc)


  • Az adatok stabilak és megváltoztathatatlanok


  • Nagy összegeknél olcsó tranzakciók


  • Anonimitást biztosíthat


  • Izgalmas befektetési objektum


  • Automatizálható, okosszerződések köthetők hozzá


  • Szabadságot ad


  • Stb.


  Hátrányok:


  • Kockázatos befektetési forma


  • Magas volatilitás és gyors árváltozások


  • Elfogadóhelyek hiánya


  • Energiaigényes (nem egyformán)


  • Infrastruktúrafüggő


  • Könnyebb a bűnözői vállalkozások működtetése


  • Nem feltétlenül teljesen névtelen


  1.9. Miért üldözik mégis ennyire?


  Mert mind az államoknak, mind a bankoknak is konkurencia. Egy olyan újfajta pénzrendszer, ami decentralizált, nem lehet benne csak úgy fedezetlenül bármennyi új pénzt előállítani, ráadásul az sem a bankhoz vagy az államhoz kerül. És legfőképp azért, mert nem kontrollálható. Ha valakinek Bitcoinja van, akkor azt nem tudja csak úgy elvenni, vagy a használatát korlátozni az állam, mintha forintja vagy eurója lenne a bankszámláján. Függetlenséget, szabadságot ad a tulajdonosának, ami a mai világban megengedhetetlen.


  Mindezek mellett pedig számos kriptovaluta rettentően energiaigényes is, bár e téren folyamatosan történnek fejlesztések és várhatóan a közeljövőben bevezetésre kerülő módosítások miatt ez az energiaigényesség jelentősen csökkenni fog.


  És még egy fontos tényező: nem szolgálja az állam stabilizáló szerepét. A fiat pénzek esetében ugyanis a jegybankok a különféle intézkedésekkel képesek a gazdaságot befolyásolni, de ezt a mozgásteret a kriptovaluták szűkítik. A fiat pénz, azon túl, hogy szolgálja az állam pénzügyi stabilitását, fedezi az állam kiadásait, biztosítja az elvárt inflációt, élénkíti vagy visszafogja a gazdaságot. Hivatalos valutát az állam bármikor képes kibocsátani, ennek mennyisége a jegybankok döntésén múlik. A bankok is képesek előállítani számlapénzt lényegében a semmiből, nagyjából a betett pénz tízszeresének erejéig. Ezek a pénzek egyetlen gombnyomásra keletkeznek úgy, hogy a hitelfelvételkor létrehoznak egy hitelszámlát, amin a tartozás van és egy betéti számlát, amire a hitel összegét utalják ki. A kettő összege nulla, a fedezetet a kölcsönvevő valódi vagyona fogja biztosítani, míg a bank a kvázi semmiből előállított pénzre is kemény kamatot tud szedni. Természetesen ez csak egy nagyon leegyszerűsített bemutatása a folyamatnak, de arra bőven elég, hogy lássuk, miért van ekkora ellenérzés a bankok részéről a kriptovaluták irányában.


  Persze új kriptovalutát is elő lehet állítani a semmiből, viszont annak értéke szintúgy nulla lesz, mivel senki nem fogja elfogadni, ellentétben az állam által kibocsátott vagy a bankok által előállított valódi hitelpénzzel, ahol az állam és a bankok a korábbi rendszert kihasználva el tudják hitetni a lakossággal, hogy az a pénz is ugyanannyit ér, mint a korábbi.

